Parinu unga sem slasaðist í eldsvoða í Hlíðunum 23. október síðastliðinn er enn haldið sofandi í lífshættu . Ástand þeirra Sólrúnar Öldu Waldorff og Rahmons Anvarovs er alvarlegt , þau berjast bæði fyrir lífi sínu á sjúkrahúsi , hann hér heima á Íslandi en hún úti í Svíþjóð . Bæði eru þau mikið slösuð og tengd við öndunarvélar . Móðir Sólrúnar segir að þrátt fyrir alvarleika áverkana séu þau bæði sterk og berjist af hörku og það geri aðstandendur þeirra einnig . „ Þau fengu erfitt verkefni í fangið og þurfa á öllu að halda til að takast á við það . “ „ Líðan þeirra beggja er mjög svipuð því þau eru með mjög svipaða áverka . Þau eru bæði með hita , með sýkingar og bæði með lungnabólgu . Þau eru líka bæði með mikla áverka á lungum , eftir reykeitrun og hitann , og með mikil brunasár á stórum hluta húðarinnar . Sólrún hlaut um 35 prósent skaða á húð en fyrsta mat á Rahmon var að hans skaði væri rúmlega 50 prósent , “ segir Þórunn Alda Gylfadóttir , móðir Sólrúnar , í samtali við Stundina . Rahmon liggur á gjörgæsludeild Landspítala Íslands en Sólrúnu var flogið út til Linköping í Svíþjóð sökum þess að lungu hennar eru verr farin .